Eskom reeds miljarde kwyt weens afsondering(Argieffoto: ANA) Eskom het in ’n enkele maand sowat R2,5 miljard verloor weens ’n laer aanvraag na elektrisiteit gedurende die algehele landwye afsondering. Die kragvoorsiener voorspel wel minder beurtkrag vir die afsienbare toekoms. “Ons het ’n afname van sowat R2,5 miljard se kontantgenerering vir April gesien. Die volledige finansiële impak moet egter nog vasgestel word,” het André de Ruyter, uitvoerende hoof van Eskom, Woensdag gedurende ’n virtuele vergadering met die parlement se portefeuljekomitee oor openbare ondernemings gesê. Volgens De Ruyter is Eskom se instandhoudingsprogram ook gekniehalter weens die afsonderingstydperk aangesien ’n internasionale reisverbod buitelandse kenners verhoed om na Suid-Afrika te reis om die kragvoorsiener by te staan. Geskeduleerde instandhoudingswerk aan die Koeberg-kernkragsentrale buite Melkbosstrand is weens dié rede vertraag aangesien Franse tegniese kundiges en amptenare van die Internasionale Energieagentskap in Wene, Oostenryk, nie na Kaapstad kan vlieg nie, het De Ruyter verduidelik. Die Koeberg-kernkragsentrale. (Argieffoto) Volgens De Ruyter is Eskom-ingenieurs wel in staat om aan die onderhoudsagterstand van die nutsbedryf te werk gedurende die afsonderingstydperk. Dit kan beteken dat die kragvoorsiener se buffer van beskikbare kapasiteit teen die einde van die jaar sowat 2 000 MW groter kan wees. Die algehele toename in kapasiteit kan ongeveer 2 900 MW beloop as gevolg van die voortgesette laer vraag na elektrisiteit gedurende sekere kwartale. Dit kan die behoefte aan beurtkrag in die nabye toekoms aansienlik verminder, het De Ruyter verduidelik. De Ruyter het gesê dat die voorspelling vir die totale aantal ure beurtkrag wat vir die volgende kwartaal benodig word, nou van 31 tot drie dae afgeneem het, omdat die agterstand in instandhouding minder is.